[{"text_idx": "#000001", "text": "Jemeno: 1000 tagoj da konflikto en indiferenteco"}, {"text_idx": "#000002", "text": "Miliono da kazoj da h\u0302olero, ses infanoj, kiuj mortas c\u0302iuhore, kaj 8% el la log\u0302antoj en malric\u0302eco: la milito en Jemeno, kiu komencas hodiau\u0306 sian milan tagon, j\u0302etis la landon en gravan humanitaran krizon. La NeRegistaraj Organizaj\u0302oj alvokas al mobilizado."}, {"text_idx": "#000003", "text": "Jemeno komencis merkredon 20an de decembro sian milan tagon da milito. La lando estas scenejo de la \u00abplej grava humanitara krizo en la mondo\u00bb, kaj milionoj da personoj estas rekte minacataj de malsatego, lau\u0306 UN kaj pluraj NROj. La konflikto, kiu kontrau\u0306starigas de marto 2015 araban koalicion je sauda konduko al la s\u0302ijaismaj ribeluloj hutioj, okazigis pli ol 8 750 mortintojn kaj dekojn da miloj da vunditoj."}, {"text_idx": "#000004", "text": "La NROj, senc\u0302ese alarmas pri la graveco de la humanitara kaj sanitara situacio, kiu regas en tiu lando, unu el la plej malric\u0302aj en la mondo. Pro manko de trinkebla akvo, milionon da jemenanoj trafis h\u0302olero, kiu kau\u0306zis de fine de aprilo, pli ol 2000 viktimojn."}, {"text_idx": "#000005", "text": "\u00abTiu konflikto estas konsiderata kiel nevidebla konflikto, forgesita de la mondo, bedau\u0306ras Liny Suharlim, direktorino de la NRO Acted en Jemeno. Tio estas krizo, kion la tutmonda log\u0302antaro j\u0302us malkovras, kaj la sola humanitara laboro neniam estos la solvo\u00bb. Lau\u0306 s\u0302i, politika solvo kaj intertraktado pri paco estas \u00abla sola rimedo por eliri el tiu nuna situacio\u00bb."}, {"text_idx": "#000006", "text": "La NROj petas kompletan interrompon de la blokado, devigata de novembro de Sauda Arabio. La 4an de novembro, la misilpafo al la sauda c\u0302efurbo estigis fermadon de c\u0302iuj jemenaj havenoj kaj flughavenoj. Tio pligravigis la nutraj\u0302mankon."}, {"text_idx": "#000007", "text": "\u00abJemeno spertas nutraj\u0302krizon, senprecedencan en la mondo, denuncas Jamie McGoldrick, humanitara kunordiganto c\u0302e UN en Jemeno. Preskau\u0306 18 milionoj da personoj bezonas nutraj\u0302helpon. Kaj inter ili, pli ol 11 milionoj estas en urg\u0302a bezono. Tio estas miliono pli ol pasintjare\u00bb."}, {"text_idx": "#000008", "text": "Malgrau\u0306 la misilo pafita de la hutiaj ribeluloj, la koalicio pluigis la malfermadon de la haveno de Hodejdo, c\u0302efa enirejo de la nutraj\u0302oj kaj humanitara helpo, dum monato."}]